b'\n_START_ARTICLE_\nGrenen\n_START_PARAGRAPH_\nGrenen nord for Skagen er spidsen af Skagens Odde. Grenen dannes af sand, der af havet transporteres nordp\xc3\xa5 langs hele Jyllands vestkyst. Odden vokser gennemsnitligt med ca. 10 meter om \xc3\xa5ret i nord\xc3\xb8stlig retning mod Sverige._NEWLINE_Ved Grenen m\xc3\xb8des Skagerrak og Kattegat, og det kan ses p\xc3\xa5 b\xc3\xb8lgerne, der kommer fra hver sin side. Det skaber voldsomme str\xc3\xb8mforhold, hvorfor det er strengt forbudt og forbundet med livsfare at bade der. Man kan dog godt soppe og pr\xc3\xb8ve at st\xc3\xa5 med \xc3\xa9n fod i Skagerrak og \xc3\xa9n fod i Kattegat._NEWLINE_Grenen er et popul\xc3\xa6rt udflugtsm\xc3\xa5l. Mange turister flokkes i sommerhalv\xc3\xa5ret p\xc3\xa5 grenens yderste spids. En del er fragtet derud med Sandormen \xe2\x80\x93 traktorer med passagervogne, der k\xc3\xb8rer i pendulfart mellem parkeringspladsen ved Grenen Kunstmuseum (og restaurant De 2 Have) og Grenens yderste spids. Stedet er kendt som Danmarks nordligste punkt, men idet _NEWLINE_Skagens Oddes nordkyst mod slut b\xc3\xb8jer mod syd\xc3\xb8st, passer dette ikke: Det nordligste punkt ligger p\xc3\xa5 Nordstrand ca. 2,5  km vestnordvest for Grenen og ca. 700 meter nordligere end Grenen._NEWLINE_Omr\xc3\xa5det er det sted i Danmark, hvor der \xc3\xa5rligt iagttages flest fuglearter - ogs\xc3\xa5 samlet set, historisk. Rovfugle flokkes her i tr\xc3\xa6ktiden om for\xc3\xa5ret. Stedet er Nordeuropas bedste observationssted for rovfugle under for\xc3\xa5rstr\xc3\xa6kket. Rovfuglene er sv\xc3\xa6veflyvere, der udnytter opvinde, der kun dannes over land. De krydser derfor helst ikke store str\xc3\xa6kninger af \xc3\xa5bent vand, og fuglene, der kommer sydfra, bliver derfor ledt langs kysterne hele vejen op til odden, hvor de flokkes f\xc3\xb8r de krydser Kattegat de 65 kilometer over til Bohusl\xc3\xa4n i Sverige, p\xc3\xa5 vej op mod ynglepladserne nord\xc3\xb8stp\xc3\xa5._NEWLINE_Der ses flest rovfugle p\xc3\xa5 odden, n\xc3\xa5r vinden er i syd\xc3\xb8st. Ved vestenvind bliver fuglene presset l\xc3\xa6ngere \xc3\xb8stp\xc3\xa5, og v\xc3\xa6lger da en rute over Fyn og Sj\xc3\xa6lland i stedet. Hvert for- og efter\xc3\xa5r ringm\xc3\xa6rkes tusindvis af sm\xc3\xa5fugle for Zoologisk Museum i K\xc3\xb8benhavn i buske p\xc3\xa5 Grenen._NEWLINE_Grenen er ogs\xc3\xa5 et af de bedste steder i Danmark for at se havpattedyr. N\xc3\xa6sten dagligt ses marsvin og sp\xc3\xa6ttede s\xc3\xa6ler, og p\xc3\xa5 n\xc3\xa6sten alle \xc3\xa5rstider kan man med held se en enkelt gr\xc3\xa5s\xc3\xa6l eller to. Gennem \xc3\xa5rene er flere hvalarter set p\xc3\xa5 Grenen af fuglekiggere med deres teleskoper, men der kan g\xc3\xa5 flere \xc3\xa5r imellem: Oftest har det v\xc3\xa6ret delfinen hvidn\xc3\xa6se, men der er ogs\xc3\xa5 flere fund af sp\xc3\xa6khuggere, almindelige delfiner, v\xc3\xa5gehvaler og endog enkeltfund af s\xc3\xa6larterne klapmyds og hvalros._NEWLINE_I  1940 blev 262 hektar af Grenen fredet, og i 2007 blev yderligere  670 hektar og et havomr\xc3\xa5de omkring  p\xc3\xa5 1.000 hektar fredet.'